정조 2년
戊戌五月二十二月辰時。上御熙政堂。大臣備局堂上。引見入侍時。領議政金尙喆。左議政鄭存謙。右議政徐命善。兼禮曹判書李景祜。知中樞府事具善復。行戶曹判書具允鈺。行工曹判書洪樂性。行司直鄭弘淳。行吏曹判書李重祜。行兵曹判書李徽之。刑曹判書鄭光漢。行副司直鄭好仁。判尹金華鎭。開城留守兪彦鎬。行副司直李漢膺。訓鍊都正李國賢。吏曹參判徐浩修。漢城右尹鄭民始。大司憲吳載紹。大司諫金履素。司諫呂善亨。持平申應淵。正言洪文泳。副校理黃昇源。右副承旨李在學。記事官鄭東浚。事變注書徐鼎修。記事官徐龍輔金勉柱。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。十五日之雨。實爲多幸。而猶未洽足云。可悶矣。上曰。不至祈雨之境耶。尙喆曰。祈雨則太過矣。尙喆曰。此濟州牧使黃最彦狀啓也。備陳本島鮑作等六苦役。偏重難支之狀。仍以爲其中平役廳。尤爲逋逃之藪。一入此廳。則旣有輕徭之利。又爲拔身之階。次次推排。遽稱前將官。而又得減番。米除射講。故民皆願入。閑丁殆盡。所謂前將官昌入之類。一一按査。鮑作等六役元額。今已盡充。而此輩之汰降者。或不無圖免如前之弊。今若以各班除番之類。每年歲末。都射講試才。取其才落。分充闕額。限一年立役。又以明年才落者。換舊遞新。定爲年年輪差之役。則一人無偏苦厭避之患。六役有恒久完實之效。而亦可爲武藝激勸之方。亟令攸司。稟旨指揮爲請矣。避苦趨歇者。其所汰降之際。設或有渠輩稱冤。島民事勢。有不可不變通。而射講取才之策。可想守臣採取物情。積費商量。依狀請着意擧行之意。分付。何如。上曰。依爲之。出擧條尙喆曰。此平安監司洪樂純狀啓也。枚擧義州府尹李命植牒呈。以爲本府民家失火。延燒爲三十二戶。從前失火民人處。有會付耗穀分等題給之例。今此義州失火民人等。考例施行事。請令廟堂稟旨。分付矣。失火民人。分等顧恤。自是應行之典。依狀請擧行之意。分付。何如。上曰。依爲之。出擧條。尙喆曰。此前全羅左水使李文德狀啓曰。盛陳船材難繼之狀。仍以爲嶺南戰兵船。則用鐵釘。故曾無改槊之例。乃至百朔後改造。而本道則限三十六朔添木改槊。故每當限朔。則雖完固之船。不敢不改槊。螦傷之弊。雖云加於嶺南。間用鐵釘而改槊。則必無慮於五十餘朔之駕海。本營屬戰兵船。改槊一款。通計閏朔滿五十朔後。許令添木改槊。以爲撙節船材事。令廟堂稟處矣。諸道封山童濯之患。專由於造船之無節。誠非細慮。今此帥臣所請。實出奉公之意。而雖不退定年限。續典兵船條。有曰滿年限者。腐偒與否。水使親審啓聞。又曰兩湖諸船。雖過限。而船體完固。則又添木改槊。朝家法典。旣如是申明。則當其限滿。察其當改不當。勿拘年限。不請改造。則其所以奉行朝令。護惜船材。可謂兩得其宜。何必屑屑於朔數之退定。此惟在帥臣之盡心擧職。一依續典擧行之意。爲先分付。何如。上曰。旣有續典法令。不必更有更張之擧。只當如卿所奏。按而行之。而此後諸道。不有今番申令。但循近規。隨限改槊而已。則是可見不修擧之弊。此則自備局。另加審察。切勿輕易許施。可也。左議政鄭存謙曰。各道戰兵船。改造改槊年限之當初酌定。法意深遠。有非輕議加減者。今此不必更張之敎。臣實欽仰。至於水軍節度使之親審。限後猶完者之勿改。纖悉備具。可謂盛水不漏。而近來帥臣。不有法典。初不親自看審。只憑該鎭之報。吏校之言。雖其完固而不當改者。若其限滿。則不復區別。循例論報。船材之濫費。職由於此。誠極寒心。若守舊法。則雖不更創新規。豈無撙節之益乎。此後則一依法典。帥臣必也親審。明知其不可不改。然後方可報聞擧行。而如是申飭之後。或有漫不奉法。如前混報。致有不當改而改者。則當該帥臣。隨現論罪。斷不可已。以此亦爲嚴飭。何如。上曰。卿言。是矣。亦以此意申飭。可也。出擧條尙喆曰。崇奬遺逸。人君盛節。方當旌招之時。宜施優禮之典。祭酒宋德相。合有進秩之擧。敢此仰達矣。上曰。特爲加資。可也。出擧條尙喆曰。副司直李普行。俄以湖南事。有所提奏。而資歷才識。宜使參聞廟謨。備局堂上差下。何如。上曰。依爲之。出擧條尙喆曰。昨年以一名疏通事。特下絲綸。辭旨懇惻。凡在聽聞。孰不感歎。而兩銓之臣。尙不能仰體奉行。至於外方。以其啓下節目之未及頒布。未及知朝家處分之如何。來聚洛下。必欲呼籲。閱月煩聒。聽聞怪駭。此非諸生若是自鳴者。內而銓曹。外而列邑。苟能對揚聖意。善爲疏滯。則處置得當。物情自可妥帖。以此更爲申飭京外。何如。上曰。所奏誠然。依爲之。出擧條尙喆曰。靈巖漂民出送事。禮部咨文出來矣。來頭節使。當有無方物謝表。而回咨。令槐院先爲撰出。定禁軍給馬下送於灣府。使之傳于鳳城將。以爲轉致北京之地。何如。上曰。依爲之。出擧條尙喆曰。兵曹判書李徽之。所帶本兼。俱係劇務。籌司有司之任。今姑許遞。何如。上曰。依爲之。出擧條尙喆曰。此時民事。不可不念。未下直守令。一兩日內。催促發送。何如。上曰。依爲之。出擧條命善曰。義州府尹。旣以瀋陽行期。馳聞之後。拜表日字。不可不預定。以閏六月念後推擇之意。分付該曹。何如。上曰。依爲之。出擧條命善曰。問安使行方物。雖有勿送之語。頃日旣承下敎。當爲措備以往。令該院。別撰咨文於盛京禮部及北京禮部。竝與原咨文。帶去兩件。以爲觀勢進呈之地。何如。上曰。依爲之。出擧條命善曰。開城留守兪彦鎬。以實錄堂上。上來留京已久。官事亦不可不念。姑令下去。此後從便往來。何如。上曰。依爲之。出擧條景祜曰。延祜宮上謚封園時。當有告由祭。而癸酉乙亥。封園前一日。自都監陪進冊印。內入御覽後。仍爲受出。奉安宮中門外權安幄次。時至。參贊傳干尙傳。讀冊讀印官。以宗親爲之。而今則至於祭官。皆以外朝塡差。則獨於讀冊官。不必以宗親爲之。自吏曹。依祭官塡差例爲之乎。上曰。依爲之。上冊印後。當展拜行祭。伊日曉頭。趁動駕前。上冊印。可也。出擧條景祜曰。今此揀擇時。旣有限年禁婚之命。而外議。或有不但年限之外。旣有禁婚之令。則私家婚禮之過行。或涉未安云。此亦然矣。貫籍不同李姓。國戚之當身爲八寸親。內殿同姓七寸親。異姓六寸親。及父母未俱全者。依前例。當不在捧單之中。在前亦有陳達許婚之例。故敢達矣。上曰。皆令許婚。可也。出擧條徽之曰。靑坡蘆原兩驛。本來凋殘。故在前行幸後。有惠廳米戶曹太五十石上下之例。或有各二十五石上下之例。今番則依近例。各二十五石題給。何如。上曰。依爲之。出擧條徽之曰。內巡。自明禮門至集成門。則當有明禮門部將軍號相應之事。一張軍號成給。何如。上曰。依爲之。出擧條重祜曰。今朔爲始。當爲儲窠。而郡守以上窠。則京職可擬之人。每患苟艱。雖非啓請邑。限都政前。以限滿守令勿拘純望。通融備擬。以爲次次遷轉之地。而雖値口傳政事之時。亦爲一體擧行。已成近例。今亦依此爲之。何如。上曰。依爲之。出擧條景祜曰。今番嘉禮時。當有納采等儀節。而旣有依公主例爲之之命矣。取考前例。則以宗親爲主人者。以有納采等復書故也。今番則事體自別。復書等節。非所可論。而此事。他無可據之例。用世子嬪冊封時敎文箋文例。則似無不可。下詢大臣處之。何如。上曰。大臣之意。何如。領議政金尙喆曰。旣無他的當可據之例。則禮判所達。宜用世子嬪嘉禮時儀節云者。似爲穩當矣。左議政鄭存謙曰。禮判所達。固自有據。臣亦無別見矣。右議政徐命善曰。旣與公翁主婚禮。事體自別。復書等節。果涉未安。依禮判所達而擧行。似好矣。上曰。依爲之。敎文箋文。似無不可之義。依此爲之。可也。出擧條上命承旨。讀弘文館博考草記。仍書批旨曰。皇明之禮。太子妃儀衛。與皇妃同。唐制。太子妃儀衛。與皇妃大略相同。今此嬪儀衛定式之時。當參以古禮。又依我朝士夫嬪御謄錄爲之。而予意則雖有皇朝及唐之已例。直與世子嬪同其儀衛。似有如何者。旣以此意。問于大臣該堂。折衷今古之制。別單書下。其令依此擧行。士夫嬪外品卑。士夫嬪御。亦當依古禮。凡係儀衛。別無磨鍊之事。亦令以此。該曹知悉。載諸謄錄。古禮以宮人爲後庭。則所生雖有東宮。而陞爵爲嬪。不得用士夫嬪儀衛。亦不得用士夫淑儀威衛。此我朝家法也。予之過慮。在於此。後宮人後庭之爲嬪者。藉其所生。妄生希覬之意。嬪之儀衛。雖不僭用。淑儀威儀。則以其簡率之致。不無僭用之弊。若此則名分紊。而禮制壞矣。士夫嬪之儀衛。自禮兵曹擧行者。有此受敎。則可無僭用之慮。而至於士夫淑儀威儀。卽今襲謬通行之事也。國法。非士夫淑儀大君夫人及公主。則轎軍。不得用司僕軍。前導又不得用忠贊衛。部將等名色。挽近雖非士夫淑儀。亦非公主。若値大禮。則皆用此等威儀。甚非法意。以此今付該曹。載之受敎。亦令該寺知悉。至於郡主。則名號雖不定。在於尊禮之道。豈忍慳惜公主之例。郡主威儀。則有特敎時。司僕轎軍。支架忠贊衛。依例擧行事。一體申明分付。俾無如前紊亂之弊。上謂尙喆等曰。今番嘉禮。式遵慈敎。而若設新宮房。則亦當有結受之擧。然自予御極以來。無一仁政惠澤之及於民者。而又出新宮房結數於八道。則又當貽弊於民邑。予意則雖一二結。勿定於各道。直自戶曹。計其結數之相當。劃給宮房。則似未知如何。尙喆等曰。此爲盛德事矣。若自戶曹。直爲劃給。而初無定結之擧。則民不知宮房之有無。而爲惠於民。實爲大矣。上曰。當此經費艱乏之日。亦不必張大定結。此亦從略爲之。好矣。仍謂允鈺曰。結數亦參酌爲之。而亦必從略爲之也。允鈺曰。此亦無可據之例。亦當考例參酌。經稟後定數。爲宜矣。上曰。依。上曰。臺諫進前。載純履素善亨應淵文泳昇源等曰。請鄭致達妻。爲先削其爵號。亟施邦憲。使四百年宗社。轉危而爲安。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放歸田里罪人金相福。爲先極邊遠竄。上曰。不允。載純履素善亨應淵文泳等曰。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。請還寢象厚放歸田里之命。仍施絶島定配之典。上曰。不允。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。嚴鞫得情。上曰。不允。請還寢李觀源定配之命。更令王府。設鞫得情。上曰。不允。請黑山島定配罪人龜柱。亟加嚴鞫。快正王法。上曰。不允。請逆禶妻。金吾初定濟州地定配。籍沒家産。一依法典擧行。上曰。久益不忍聞。亟停勿煩也。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦憲。俾絶凶逆易種養禍之患。上曰。不允。載純應淵等曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請長䰇縣遠竄罪人聖中。亟令王府。設鞫嚴問。期於得情。快正王法。上曰。不允。請削板罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。施以當律。上曰。不允。履素善亨文泳等曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請海南縣竄配罪人金載順。亟令王府。設鞫嚴問。上曰。不允。請寢竄逐罪人朴宗岳放釋之命。上曰。亟停勿煩。請遠竄罪人聖中。放逐罪人有臣宗甲義駿等。倂令王府。設鞫嚴問。期於得情。快正王法。上曰。不允。請還寢福氷酌處之命。依律處斷。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令上府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請放逐鄕里罪人尹得毅。施以屛裔之典。上曰。亟停勿煩。請韓後翼。卽令王府。嚴鞫得情。快正邦刑。上曰。不允。請遠竄罪人安兼濟李宅鎭。亟令王府。竝加嚴鞫。期於得情。依律處斷。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。上曰。不允。請荐棘罪人瑩中。亟令王府。設鞫嚴問。快施當律。上曰。不允。請亟收放逐罪人鄭遠達。珍島郡定配罪人閔百奮放釋之命。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請吳濬根。亟施屛裔之典。上曰。不允。載純履素善亨應淵昇源文泳等曰。鄭致達妻凶謀逆圖。是豈容一日假息於覆載之間。而三載合辭。一向靳允。屬籍不絶。爵號尙存。罄甸之誅。未施。神人之憤。莫洩。義理漸晦。亂賊無懲。此臣等所以痛心而憤惋者也。力沮代聽。陰圖不軌。卽厚麟之大憝。而內外和應者。此賊也。惡盈悖逆。危動國家。是龜柱之劇賊而爛熳紏結者。亦此賊也。相福之凶悖。瑩中之陰譎。宗集之妖邪。莫不根柢於此賊。而尙今容貸。禍機潛藏。實有宗社無窮之憂。則惟彼合辭中諸賊。莫非必討之極罪。而此賊置辟之典。尤不可一刻少緩。臣等。以爲亟賜兪音。俾國賊斯殛。王章夬伸。斷不可已也。上曰。不允。上命書傳敎曰。右承旨申應顯許遞。右尹鄭民始除授。牌招察任。又命書曰。呈辭參判許遞。今日政差出。又命書曰。政事當日爲之。判義禁待下批牌招察任。滯囚可悶。趁卽開坐捧供。又命書曰。通政兪恒柱。承旨除授。上曰。惠慶宮進服加減歸脾湯。今姑停止。加味六君子湯。自今日五貼式日次製入。出榻敎仍命退。諸臣以次退出。